CELEX: 32013D0190
Language: el
Date: 2013-04-22 00:00:00
Title: 2013/190/ΕΕ: Εκτελεστική απόφαση της Επιτροπής, της 22ας Απριλίου 2013 , σχετικά με την ισχύ ορισμένων δεσμευτικών δασμολογικών πληροφοριών [κοινοποιηθείσα υπό τον αριθμό C(2013) 2297]

24.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 112/30
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 22ας Απριλίου 2013
   σχετικά με την ισχύ ορισμένων δεσμευτικών δασμολογικών πληροφοριών
   [κοινοποιηθείσα υπό τον αριθμό C(2013) 2297]
   (Το κείμενο στη γερμανική γλώσσα είναι το μόνο αυθεντικό)
   (2013/190/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (1), και ιδίως το άρθρο 12 παράγραφος 5 στοιχείο α) σημείο iii) και το άρθρο 248,
   Έχοντας υπόψη τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 9 παράγραφος 1,
   Εκτιμώντας τα ακόλουθα:
   
               (1)
            
            
               Για να εξασφαλιστεί η ενιαία εφαρμογή της συνδυασμένης ονοματολογίας, η Επιτροπή εξέδωσε τον κανονισμό (ΕΚ) αριθ. 160/2007, της 15ης Φεβρουαρίου 2007, για την κατάταξη εμπορευμάτων στη συνδυασμένη ονοματολογία (3), κατατάσσοντας ένα προϊόν που αποτελείται από ένα διαυγές, βαθυκάστανο υγρό με οσμή αρωματικών βοτάνων και με πικρή γεύση βοτάνων, το οποίο έχει αποκτημένο κατ’ όγκο αλκοολικό τίτλο 43 % και αποτελείται από μείγμα εκχυλισμάτων 32 ειδών φαρμακευτικών βοτάνων, με προσθήκη εκχυλίσματος καραμέλας, νερού και αλκοόλης στον κωδικό ΣΟ 2208 90 69.
            
         
               (2)
            
            
               Η κατάταξη αυτή εγκρίθηκε για τους ακόλουθους λόγους: «Η κατάταξη καθορίζεται από τους γενικούς κανόνες 1 και 6 για την ερμηνεία της συνδυασμένης ονοματολογίας (ΣΟ), από τη συμπληρωματική σημείωση 1β) του κεφαλαίου 30, και από το κείμενο των κωδικών ΣΟ 2208, 2208 90 και 2208 90 69. Το προϊόν δεν μπορεί να θεωρηθεί ως φάρμακο του κεφαλαίου 30. Ούτε η ετικέτα ούτε οι συνοδευτικές οδηγίες χρήσης, αλλά ούτε και η συσκευασία περιέχουν πληροφορίες σχετικά με τον τύπο και τη συγκέντρωση σε δραστική(-ές) ουσία(-ες). Αναφέρονται μόνο η ποσότητα και ο τύπος των φυτών ή των μερών φυτών που χρησιμοποιούνται. Κατά συνέπεια, δεν πληρούνται οι όροι της συμπληρωματικής σημείωσης 1β) του κεφαλαίου 30. Το προϊόν είναι ένα οινοπνευματώδες ποτό της κλάσης 2208 με βάση τα φυτικά εκχυλίσματα, το οποίο διαθέτει τα χαρακτηριστικά του συμπληρώματος διατροφής για τη διατήρηση της καλής κατάστασης του οργανισμού και της υγείας (βλέπε τις επεξηγηματικές σημειώσεις του εναρμονισμένου συστήματος για την κλάση 2208 παράγραφος 3 σημείο 16).».
            
         
               (3)
            
            
               Μετά τη δημοσίευση του ανωτέρω κανονισμού στις 20 Φεβρουαρίου 2007, όλες οι δεσμευτικές δασμολογικές πληροφορίες (ΔΔΠ) που είχαν προηγουμένως εκδοθεί από τα κράτη μέλη κατατάσσοντας τα οικεία προϊόντα ως φάρμακα της κλάσης 3004 έπαυσαν να ισχύουν.
            
         
               (4)
            
            
               Στη συνέχεια, τα κράτη μέλη εξέδωσαν ΔΔΠ για τα προϊόντα αυτά στην κλάση 2208.
            
         
               (5)
            
            
               Ωστόσο, η Αυστρία εξέδωσε τη ΔΔΠ που αναφέρεται στο παράρτημα, κατατάσσοντας ένα ομοειδές προϊόν στον κωδικό ΣΟ 3004 90 00. Στο πλαίσιο αυτό, η Αυστρία παρέλειψε να λάβει υπόψη το γεγονός ότι ο κανονισμός κατάταξης συνιστά την εφαρμογή ενός γενικού κανόνα σε μια συγκεκριμένη περίπτωση και ότι, συνεπώς, περιλαμβάνει οδηγίες σχετικά με την ερμηνεία του κανόνα που μπορεί να εφαρμοστεί από την αρχή η οποία είναι αρμόδια για την κατάταξη πανομοιότυπου ή ομοειδούς προϊόντος.
            
         
               (6)
            
            
               Η ΔΔΠ που αναφέρεται στο παράρτημα αφορά προϊόν που αποτελείται από διαφανές, υποκίτρινου-καστανού χρώματος υγρό με συγκεκριμένη αρωματική οσμή και πικρή, πικάντικη-αρωματική γεύση. Το προϊόν έχει αποκτημένο κατ’ όγκο αλκοολικό τίτλο 43,4 % και αποτελείται από μείγμα καμφοράς και εκχυλίσματα 26 άλλων φαρμακευτικών βοτάνων με προσθήκη αιθέριων ελαίων, χρωστικής τροφίμων και αλκοόλης. Το εν λόγω προϊόν μοιάζει αρκετά με εκείνο που καλύπτεται από τον κανονισμό (ΕΚ) αριθ. 160/2007.
            
         
               (7)
            
            
               Οι προϋποθέσεις της συμπληρωματικής σημείωσης 1 β) του κεφαλαίου 30 δεν πληρούνται, επειδή η επισήμανση δεν είναι ακριβής όσον αφορά την ποσοτική σύνθεση. Το προϊόν που περιγράφεται στη ΔΔΠ που εκδόθηκε από την Αυστρία είναι αλκοολικό μείγμα καμφοράς με διαφορετικά εκχυλίσματα φυτών. Ωστόσο, δεν υπάρχει σαφής αιτιολόγηση της ανάμειξης όλων αυτών των φυτών. Το προϊόν δεν προορίζεται για την αντιμετώπιση ή την πρόληψη συγκεκριμένων ασθενειών ή παθήσεων. Ορισμένες από τις ενδείξεις αφορούν παθοφυσιολογικές συνθήκες που δεν ορίζονται με σαφήνεια.
            
         
               (8)
            
            
               Για να διασφαλιστεί η ίση μεταχείριση μεταξύ των φορέων και η ομοιόμορφη εφαρμογή της ΣΟ, η ΔΔΠ που αναφέρεται στο παράρτημα θα πρέπει να παύσει να ισχύει. Η τελωνειακή διοίκηση η οποία εξέδωσε την εν λόγω ΔΔΠ θα πρέπει επομένως να την ανακαλέσει το συντομότερο δυνατόν και να ενημερώσει σχετικά την Επιτροπή.
            
         
               (9)
            
            
               Σύμφωνα με το άρθρο 12 παράγραφος 6 του κανονισμού (ΕΟΚ) αριθ. 2913/92, ο δικαιούχος δεσμευτικής δασμολογικής πληροφορίας η οποία έχει παύσει να ισχύει πρέπει να έχει τη δυνατότητα επίκλησής της, κατά τη διάρκεια μιας συγκεκριμένης περιόδου, με την επιφύλαξη των όρων που προβλέπονται στο άρθρο 14 παράγραφος 1 του κανονισμού (ΕΟΚ) αριθ. 2454/93.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η δεσμευτική δασμολογική πληροφορία που αναφέρεται στη στήλη 1 του πίνακα ο οποίος παρατίθεται στο παράρτημα, η οποία έχει εκδοθεί από τις τελωνειακές αρχές που αναφέρονται στη στήλη 2 για τη δασμολογική κατάταξη που καθορίζεται στη στήλη 3, παύει να ισχύει.
   2.   Οι τελωνειακές αρχές που αναφέρονται στη στήλη 2 του πίνακα που παρατίθεται στο παράρτημα ανακαλούν τη δεσμευτική δασμολογική πληροφορία που αναφέρεται στη στήλη 1 το συντομότερο δυνατόν και σε κάθε περίπτωση όχι μετά την παρέλευση 10 ημερών από την κοινοποίηση της παρούσας απόφασης.
   3.   Η τελωνειακή αρχή η οποία ανακαλεί τη δεσμευτική δασμολογική πληροφορία προβαίνει σε σχετική κοινοποίηση στην Επιτροπή.
   Άρθρο 2
   Η δεσμευτική δασμολογική πληροφορία που αναφέρεται στο παράρτημα μπορεί να συνεχίσει να χρησιμοποιείται δυνάμει του άρθρου 12 παράγραφος 6 του κανονισμού (ΕΟΚ) αριθ. 2913/92 για περίοδο έξι μηνών, υπό την προϋπόθεση ότι πληρούνται οι όροι που καθορίζονται στο άρθρο 14 παράγραφος 1 του κανονισμού (ΕΟΚ) αριθ. 2454/93.
   Άρθρο 3
   Η παρούσα απόφαση απευθύνεται στη Δημοκρατία της Αυστρίας.
   
      Βρυξέλλες, 22 Απριλίου 2013.
      
         
            Για την Επιτροπή
         
         Algirdas ŠEMETA
         
            Μέλος της Επιτροπής
         
      
   
   
      (1)  ΕΕ L 302 της 19.10.1992, σ. 1.
   
      (2)  ΕΕ L 253 της 11.10.1993, σ. 1.
   
      (3)  ΕΕ L 51 της 20.2.2007, σ. 3.
   
      ΠΑΡΑΡΤΗΜΑ
      
                  Δεσμευτική δασμολογική πληροφορία
                  Αριθ. αναφοράς
               
               
                  Τελωνειακή αρχή
               
               
                  Δασμολογική κατάταξη
               
            
                  1
               
               
                  2
               
               
                  3
               
            
                  AT 2009/000788
               
               
                  Zollamt Wien
               
               
                  30049000